title: 2013 m. gruodžio 2 d. Komisijos įgyvendinimo reglamentas (ES) Nr. 1235/2013, kuriuo dėl medžiagos diklazurilo iš dalies keičiamas Reglamento (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose priedas  Tekstas svarbus EEE

text:
3.12.2013

               LT

               Europos Sąjungos oficialusis leidinys

               L 322/21

         KOMISIJOS ĮGYVENDINIMO REGLAMENTAS (ES) Nr. 1235/2013
   2013 m. gruodžio 2 d.
   kuriuo dėl medžiagos diklazurilo iš dalies keičiamas Reglamento (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 470/2009, nustatantį Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantį Tarybos reglamentą (EEB) Nr. 2377/90 ir iš dalies keičiantį Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (1), ypač į jo 14 straipsnį kartu su 17 straipsniu,
   atsižvelgdama į Veterinarinių vaistų komiteto suformuluotą Europos vaistų agentūros nuomonę,
   kadangi:

               (1)

               farmakologiškai aktyvių medžiagų, naudojamų Sąjungoje maistiniams gyvūnams skirtuose veterinariniuose vaistuose arba gyvulininkystėje naudojamuose biocidiniuose produktuose, didžiausia leidžiamoji koncentracija (toliau – DLK) nustatoma pagal Reglamentą (EB) Nr. 470/2009;

               (2)

               farmakologiškai aktyvios medžiagos, jų klasifikacija ir DLK gyvūniniuose maisto produktuose nustatytos Komisijos reglamento (ES) Nr. 37/2010 priede (2);

               (3)

               diklazurilas šiuo metu įrašytas Reglamento (ES) Nr. 37/2010 priedo 1 lentelėje kaip leidžiama naudoti medžiaga visoms atrajotojų ir kiaulių rūšims (tik oraliniam vartojimui) bei naminiams paukščiams (taikoma raumenims, odai ir riebalams, kepenims ir inkstams), išskyrus gyvūnus, kurių kiaušiniai skirti žmonėms vartoti;

               (4)

               Europos vaistų agentūrai pateiktas prašymas dabartinį diklazurilo įrašą papildyti įtraukiant triušius;

               (5)

               Veterinarinių vaistų komitetas rekomendavo nustatyti diklazurilo DLK triušiams (taikoma raumenims, riebalams, kepenims ir inkstams);

               (6)

               todėl Reglamentą (ES) Nr. 37/2010 reikėtų iš dalies pakeisti siekiant įtraukti diklazurilo DLK triušiams;

               (7)

               tikslinga nustatyti tinkamą laikotarpį suinteresuotosioms šalims imtis priemonių, kurių gali reikėti, kad būtų laikomasi naujos nustatytos DLK;

               (8)

               šiame reglamente nustatytos priemonės atitinka Veterinarinių vaistų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 37/2010 priedas iš dalies keičiamas taip, kaip nurodyta šio reglamento priede.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. vasario 3 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gruodžio 2 d.

            Komisijos vardu

            Pirmininkas

         José Manuel BARROSO

      (1)  OL L 152, 2009 6 16, p. 11.

      (2)  OL L 15, 2010 1 20, p. 1.

      PRIEDAS
      Reglamento (ES) Nr. 37/2010 priedo 1 lentelėje diklazurilo įrašas pakeičiamas taip:

                     Farmakologiškai aktyvi medžiaga

                     Žymeklio likutis

                     Gyvūnų rūšis

                     DLK

                     Tiksliniai audiniai

                     Kitos nuostatos
                     (pagal Reglamento (EB) Nr. 470/2009 14 straipsnio 7 dalį)

                     Terapinė klasifikacija

                     „Diklazurilas

                     NETAIKOMA

                     Visi atrajotojai, kiaulės

                     DLK nebūtina

                     NETAIKOMA

                     Tik oraliniam vartojimui

                     ĮRAŠO NĖRA

                     Diklazurilas

                     Naminiai paukščiai

                     500 μg/kg

                     Raumenys

                     Nevartotinas gyvūnams, kurių kiaušiniai skirti žmonėms vartoti

                     Antiparazitinės veikliosios medžiagos, veikliosios medžiagos, veikiančios protozojus“

                     500 μg/kg

                     Oda ir riebalai natūraliu santykiu

                     1 500 μg/kg

                     Kepenys

                     1 000 μg/kg

                     Inkstai

                     Triušiai

                     150 μg/kg

                     Raumenys

                     300 μg/kg

                     Riebalai

                     2 500 μg/kg

                     Kepenys

                     1 000 μg/kg

                     Inkstai


title: 2011 m. rugpjūčio 16 d. Tarybos įgyvendinimo reglamentas (ES) Nr. 831/2011, kuriuo, remiantis priemonių galiojimo termino peržiūra pagal Reglamento (EB) Nr. 1225/2009 11 straipsnio 2 dalį, nustatomas galutinis antidempingo muitas importuojamam Kinijos Liaudies Respublikos kilmės bario karbonatui

text:
19.8.2011

               LT

               Europos Sąjungos oficialusis leidinys

               L 214/1

         TARYBOS ĮGYVENDINIMO REGLAMENTAS (ES) Nr. 831/2011
   2011 m. rugpjūčio 16 d.
   kuriuo, remiantis priemonių galiojimo termino peržiūra pagal Reglamento (EB) Nr. 1225/2009 11 straipsnio 2 dalį, nustatomas galutinis antidempingo muitas importuojamam Kinijos Liaudies Respublikos kilmės bario karbonatui
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnio 4 dalį ir 11 straipsnio 2, 5 ir 6 dalis,
   atsižvelgdama į Europos Komisijos (toliau – Komisija) pasiūlymą, pateiktą pasikonsultavus su Patariamuoju komitetu,
   kadangi:
   A.   PROCEDŪRA

   1.   Galiojančios priemonės

               (1)

               Reglamentu (EB) Nr. 1175/2005 (2) Taryba nustatė galutinį antidempingo muitą importuojamam Kinijos Liaudies Respublikos (KLR) kilmės bario karbonatui. Specialaus galutinio antidempingo muito norma siekė nuo 6,3 EUR iki 56,4 EUR už toną.

         2.   Prašymas atlikti priemonių galiojimo termino peržiūrą

               (2)

               2010 m. kovo mėn. paskelbus pranešimą apie artėjantį importuojamam KLR kilmės bario karbonatui taikomų antidempingo priemonių galiojimo terminą (3)2010 m. balandžio 19 d. Komisija gavo prašymą atlikti priemonių galiojimo termino peržiūrą pagal pagrindinio reglamento 11 straipsnio 2 dalį.

               (3)

               Prašymą pateikė bendrovė „Solvay & CPC Barium Strontium GmbH & Co. KG“ (toliau – pareiškėjas), vienintelė Europos Sąjungos bario karbonato gamintoja, pagaminanti 100 % visos Sąjungos bario karbonato produkcijos. Prašymas pagrįstas tuo, kad baigus priemonėms galioti dempingas tikriausiai tęstųsi, o Sąjungos pramonei toliau būtų daroma žala.

               (4)

               Pasikonsultavusi su Patariamuoju komitetu ir nustačiusi, kad yra pakankamai įrodymų, kuriais remiantis pagal pagrindinio reglamento 11 straipsnio 2 dalį būtų galima inicijuoti priemonių galiojimo termino peržiūrą, Komisija Europos Sąjungos oficialiajame leidinyje paskelbė pranešimą apie tokios peržiūros inicijavimą (4) (toliau – pranešimas apie inicijavimą).

         3.   Tyrimas

   3.1.   Peržiūros tiriamasis laikotarpis ir nagrinėjamasis laikotarpis

               (5)

               Atliekant tyrimą dėl dempingo ir žalos tęsimosi ar pasikartojimo nagrinėtas laikotarpis nuo 2009 m. liepos 1 d. iki 2010 m. birželio 30 d. (toliau – peržiūros tiriamasis laikotarpis arba PTL).

               (6)

               Atliekant žalos tęsimosi tikimybei įvertinti svarbių tendencijų tyrimą, buvo nagrinėjamas laikotarpis nuo 2007 m. sausio 1 d. iki PTL pabaigos (toliau – nagrinėjamasis laikotarpis).

         3.2.   Su tyrimu susijusios šalys

               (7)

               Komisija apie peržiūros inicijavimą oficialiai pranešė pareiškėjui, eksportuojantiems KLR gamintojams, importuotojams ir (arba) prekiautojams, žinomiems susijusiems Sąjungos naudotojams ir jų asociacijoms, panašios šalies gamintojams bei KLR valdžios institucijoms.

               (8)

               Komisija taip pat suinteresuotosioms šalims suteikė galimybę per pranešime apie inicijavimą nustatytą laikotarpį raštu pareikšti savo nuomonę ir pateikti prašymą išklausyti. Visos suinteresuotosios šalys, pateikusios prašymą jas išklausyti ir jame nurodžiusios konkrečias priežastis, dėl kurių reikėtų jas išklausyti, buvo išklausytos.

               (9)

               Atsižvelgiant į akivaizdžiai didelį eksportuojančių Kinijos gamintojų, nurodytų prašyme, skaičių, pranešime apie inicijavimą numatyta pagal pagrindinio reglamento 17 straipsnį atlikti atranką dempingui ir dempingo tęsimosi tikimybei nustatyti.

               (10)

               Kad Komisija galėtų nuspręsti, ar atranka yra būtina (o jei būtina, kad galėtų atrinkti bendroves), visų eksportuojančių gamintojų paprašyta pranešti apie save Komisijai ir, kaip nurodyta pranešime apie inicijavimą, pateikti pagrindinę informaciją apie 2009 m. liepos 1 d. – 2010 m. birželio 30 d. laikotarpio veiklą, susijusią su nagrinėjamuoju produktu.

               (11)

               Komisija gavo trijų KLR bendrovių ar bendrovių grupių atsakymus, todėl nuspręsta, kad nebūtina atrinkti Kinijos eksportuojančių gamintojų.

               (12)

               Komisija nusiuntė klausimynus visoms žinomoms susijusioms šalims ir toms šalims, kurios klausimyno paprašė per pranešime apie inicijavimą nustatytą laikotarpį.

               (13)

               Klausimyno atsakymai gauti iš pareiškėjo ir susijusio jo atstovo, devynių naudotojų, keturių importuotojų, dviejų eksportuojančių KLR gamintojų ir dviejų gamintojų iš galimų panašių šalių. Vienas iš Kinijos eksportuojančių gamintojų, kuris sutiko būti atrinktas, vėlesniu tyrimo etapu nusprendė nebendradarbiauti.

               (14)

               Komisija rinko ir tikrino visą informaciją, kuri, jos manymu, reikalinga dempingo ir žalos tęsimosi tikimybei ir Sąjungos interesams nustatyti. Tikrinamieji vizitai surengti toliau išvardytų bendrovių patalpose.

                           a)

                              Pareiškėjas

                                       —

                                       „Solvay & CPC Barium Strontium GmbH & Co. KG“, Hannover ir susijusi jos bendrovė „Solvay Bario e Derivati SpA.“, Massa

                           b)

                              Eksportuojantys KLR gamintojai

                                       —

                                       „Zaozhuang Yongli Chemical Co., Ltd.“, Shangdong provincija

                                       —

                                       „Guizhou Red Star Developing Import & Export Co., Ltd.“, Guizhou provincija

                           c)

                              Panašios šalies (Indijos) gamintojas

                                       —

                                       „Solvay Vishnu Barium Private Limited“, Hyderabad

                           d)

                              Importuotojai

                                       —

                                       „Norkem Limited“, Knutsford, Jungtinė Karalystė

                                       —

                                       „L’Aprochimide Srl“, Muggio, Italija

                           e)

                              Naudotojai

                                       —

                                       „Technische Glaswerke Ilmenau GmbH“, Ilmenau, Vokietija

         B.   NAGRINĖJAMASIS PRODUKTAS IR PANAŠUS PRODUKTAS

   1.   Nagrinėjamasis produktas

               (15)

               Nagrinėjamasis produktas – tai tas pats produktas, kaip ir ankstesniuose tyrimuose, apibrėžiamas kaip KLR kilmės bario karbonatas, kuriame stroncis sudaro daugiau kaip 0,07 % masės, o siera – daugiau kaip 0,0015 % masės, miltelių, presuotų granulių arba degtų granulių pavidalu, kurio KN kodas šiuo metu yra ex 2836 60 00.

               (16)

               Bario karbonatas pirmiausia naudojamas plytų ir plytelių pramonėje, keramikos srityje ir ferito gamyboje. Anksčiau jis buvo naudojamas elektroninių vamzdelių (CRT) gamyboje, bet juos pakeitus skystakristaliais (LCD) ir plazminiais ekranais, jis pagal šią paskirtį Sąjungoje nebenaudojamas.

         2.   Panašus produktas

               (17)

               Kaip ir pirminis tyrimas, šis tyrimas parodė, kad KLR pagamintas ir į Sąjungą eksportuotas bario karbonatas, kaip ir panašios šalies (Indijos) vidaus rinkoje gaminamas ir parduodamas bario karbonatas ir pareiškėjo Sąjungoje gaminamas ir parduodamas bario karbonatas pasižymi tokiomis pačiomis pagrindinėmis fizinėmis ir cheminėmis savybėmis ir jo pagrindinė naudojimo paskirtis yra ta pati.

               (18)

               Todėl šie produktai laikomi panašiais, kaip apibrėžta pagrindinio reglamento 1 straipsnio 4 dalyje.

         C.   DEMPINGAS

               (19)

               Pagal pagrindinio reglamento 11 straipsnio 2 dalį ištirta, ar yra tikimybė, kad pasibaigus priemonių galiojimui dempingas tęsis.

         1.   Bendrosios pastabos

               (20)

               Iš 16 Kinijos eksportuojančių gamintojų, su kuriais buvo susisiekta inicijavus priemonių galiojimo termino peržiūrą, trys sutiko būti atrinkti, bet tik du visapusiškai bendradarbiavo ir atsakė į visus klausimyno klausimus.

         2.   Panaši šalis

               (21)

               Remiantis tuo, kad KLR yra pereinamojo laikotarpio ekonomikos šalis, ir remiantis pagrindinio reglamento 2 straipsnio 7 dalies a punktu eksportuojančių gamintojų, kuriems nebuvo suteiktas rinkos ekonomikos režimas (toliau – RER), normaliąją vertę reikia nustatyti pagal atitinkamos rinkos ekonomikos trečiosios šalies (toliau – panaši šalis) kainas ar apskaičiuotą vertę.

               (22)

               Pirminiame tyrime JAV buvo laikoma panašia šalimi, o nustatant normaliąją vertę šiame tyrime JAV irgi buvo pasiūlyta laikyti panašia šalimi. Tačiau nuspręsta, kad būtina patikrinti, ar ši šalis tebetinkama dabartinei priemonių galiojimo termino peržiūrai. Visiems žinomiems pasaulio (Brazilijos, Indijos, Japonijos ir JAV) bario karbonato gamintojams buvo nusiųsti raštai. Gauti du atsakymai – vienas iš JAV gamintojo, o kitas – iš Indijos gamintojo.

               (23)

               Išsamiai išanalizavus tokius kriterijus, kaip antai visa gamyba, gamintojų skaičius, konkurencija rinkoje, bendras importas, antidempingo muitai tiek Amerikos, tiek Indijos vidaus rinkose, kaip panašią šalį nuspręsta pasirinkti Indiją. Remiantis pagrindinio reglamento 2 straipsnio 7 dalimi nuspręsta, kad Indija yra tinkamesnė už JAV dėl didesnės šio produkto rinkos, didesnės importo apimties ir didesnės konkurencijos vidaus rinkoje. Pastabų ar prieštaravimų šiuo klausimu iš suinteresuotųjų šalių nebuvo gauta. Todėl eksportuojančių gamintojų, kuriems nebuvo suteiktas RER, atveju normalioji vertė buvo grindžiama Indijos gamintojo pateiktais duomenimis.

         3.   Importas dempingo kaina per PTL

   3.1.   Normalioji vertė

               (24)

               Remdamasi pagrindinio reglamento 2 straipsnio 2 dalimi Komisija išnagrinėjo, ar bendrovės, kuriai pradiniame tyrime suteiktas RER, bario karbonato pardavimas vidaus rinkoje nepriklausomiems pirkėjams per PTL buvo tipiškas, t. y. ar bendras tokio produkto parduodamas kiekis sudarė ne mažiau kaip 5 % eksportui į Sąjungą parduoto nagrinėjamojo produkto kiekio. Tyrimas atskleidė, kad šis parduotas kiekis nebuvo tipiškas, todėl normaliąją vertę reikėjo apskaičiuoti. Nustatytoji normalioji vertė pagrįsta bendromis gamybos sąnaudomis ir bendrovės pardavimo, bendrosiomis ir administracinėmis išlaidomis ir pelnu, gautu už vidaus rinkoje įprastomis prekybos sąlygomis parduotą panašų produktą.

               (25)

               Bendrovės, kuriai pradiniame tyrime nebuvo suteiktas RER, atveju remiantis pagrindinio reglamento 2 straipsnio 7 dalies a punktu normalioji vertė nustatyta pagal informaciją, gautą iš panašios šalies bendradarbiaujančio gamintojo.

               (26)

               Visų pirma buvo nustatyta, ar bendras panašaus produkto pardavimo vidaus rinkoje nepriklausomiems pirkėjams kiekis buvo tipiškas pagal pagrindinio reglamento 2 straipsnio 2 dalį, t. y. ar jis sudarė ne mažiau kaip 5 % bendro eksportui į Sąjungą parduoto nagrinėjamojo produkto kiekio. Nustatyta, kad per PTL bendradarbiaujančio Indijos gamintojo vidaus rinkoje pardavimo kiekis buvo pakankamai tipiškas.

               (27)

               Po to Komisija nagrinėjo, ar panašaus produkto pardavimas vidaus rinkoje galėtų būti laikomas pardavimu įprastomis prekybos sąlygomis pagal pagrindinio reglamento 2 straipsnio 4 dalį. Tai atlikta nustatant, kokia Indijos rinkoje parduoto panašaus produkto dalis per PTL buvo pelningai parduota vidaus rinkoje nepriklausomiems pirkėjams. Kadangi per PTL panašus produktas nebuvo parduodamas pelningai, normalioji vertė turėjo būti apskaičiuota. Normalioji vertė buvo grindžiama bendromis nagrinėjamojo produkto gamybos sąnaudomis ir pagrįstomis pardavimo, bendrosiomis ir administracinėmis išlaidomis ir pagrįsta pelno dalimi remiantis pagrindinio reglamento 2 straipsnio 6 dalies c punktu. Pardavimo, bendrosios ir administracinės išlaidos ir prie panašaus produkto gamybos sąnaudų pridėtas pelnas atitiko atitinkamas pirminiame tyrime naudotas vertes: pardavimo, bendrųjų ir administracinių išlaidų vertė siekė 10,6 %, o pelno – 7,2 %. Nebuvo pateikta informacijos, rodančios, kad šios vertės būtų nepagrįstos ar kad naudotas pelno dydis viršytų pelną, kurį paprastai gauna kiti eksportuotojai ar gamintojai parduodami tos pačios bendros kategorijos produktus kilmės šalies vidaus rinkoje.

         3.2.   Eksporto kaina

               (28)

               Visi svarstomų bendradarbiaujančių eksportuojančių gamintojų pardavimai eksportui į Sąjungą buvo vykdomi tiesiogiai nepriklausomiems pirkėjams Sąjungoje, todėl eksporto kaina nustatyta remiantis faktiškai sumokėtomis arba mokėtinomis kainomis, kaip nustatyta pagrindinio reglamento 2 straipsnio 8 dalyje.

         3.3.   Palyginimas

               (29)

               Normalioji vertė ir eksporto kaina buvo lyginamos remiantis gamintojo kainomis EXW sąlygomis.

               (30)

               Siekiant užtikrinti, kad normalioji vertė ir eksporto kaina būtų palygintos teisingai, vadovaujantis pagrindinio reglamento 2 straipsnio 10 dalimi atitinkamais pataisymais buvo atsižvelgta į tam tikrus transporto ir komisinių atlyginimų srityje esančius skirtumus, turinčius įtakos kainoms ir kainų palyginimui.

         3.4.   Dempingo skirtumas

               (31)

               Vadovaujantis pagrindinio reglamento 2 straipsnio 11 dalimi, dempingo skirtumas buvo nustatytas lyginant vidutinę svertinę normaliąją vertę su vidutinėmis svertinėmis eksporto kainomis, esant tam pačiam prekybos lygiui.

               (32)

               Po šio palyginimo nustatyta, kad bendrovė, kuriai pradiniame tyrime buvo suteiktas RER, toliau vykdė dempingą net dar didesniais kiekiais.

               (33)

               Atlikus palyginimą pagal pagrindinio reglamento 2 straipsnio 11 dalį nustatyta, kad bendrovė, kuriai pradiniame tyrime nebuvo suteiktas RER, toliau vykdė didelio masto dempingą. Šiai bendrovei tenka 98 % eksporto, kuriam taikomas kitiems eksportuotojams nustatytas muitas, likę 2 % eksportuojančių gamintojų, kurie nebendradarbiavo atliekant tyrimą, negali turėti įtakos nustatytam dempingo skirtumui. Be to, kadangi jie nebendradarbiavo, laikoma, kad jie negali vykdyti dempingo, kurio lygis mažesnis nei bendradarbiaujančios bendrovės vykdomo dempingo lygis.

         D.   DEMPINGO TĘSIMOSI TIKIMYBĖ

               (34)

               Pagal pagrindinio reglamento 11 straipsnio 2 dalį buvo nagrinėjama, ar yra tikimybė, kad nustojus taikyti priemones dempingas tęsis.

               (35)

               Atsižvelgiant į dempingo tęsimosi tikimybę, buvo nagrinėjamos KLR gamybos ir gamybos pajėgumų kitimo tendencijos bei galima pardavimo eksportui į Sąjungą ir kitas trečiųjų šalių rinkas raida.

               (36)

               Skunde teigiama, KLR yra pati didžiausia pasaulyje bario karbonato gamintoja. Be to, KLR yra taip pat ir didžiausia barito (tai yra pagrindinė nagrinėjamojo produkto gamybos žaliava) gamintoja. Vien tik dviejų bendradarbiaujančių bendrovių gamybos pajėgumai siekia 331 000 tonų per metus, šis kiekis tris kartus viršija Sąjungos suvartojimą per PTL. Be to, šių dviejų bendrovių nepanaudoti pajėgumai siekia 34 000 tonų, kurių užtektų patenkinti pusę Sąjungos suvartojimo poreikių.

               (37)

               Trys pagrindiniai bario karbonato gamintojai pasaulyje (JAV, Indija ir Brazilija) šiuo metu yra nustatę antidempingo priemones Kinijos importuojamam nagrinėjamajam produktui. Galima daryti išvadą, kad, jeigu būtų panaikintos esamos priemonės, dėl didelių nepanaudotų KLR gamybos pajėgumų ir vykdomo dempingo keliose rinkose papildomas kiekis būtų nukreiptas į Sąjungos rinką.

               (38)

               Tai, kad nepaisant Kinijos importui nustatytų antidempingo priemonių Kinijos eksportuojantys gamintojai sugebėjo per PTL į Sąjungą eksportuoti didelį kiekį (nustatę vidutinę 251 EUR už toną kainą) ir padidino užimamą Sąjungos rinkos dalį, rodo, kad Kinijos eksportuotojus Sąjungos rinka tebedomina.

               (39)

               Įvertinus Kinijos eksporto statistinius duomenis tampa dar aiškiau, kad Kinijos eksportuojantiems gamintojams Sąjungos rinka yra patraukli, nes į Sąjungą jie eksportuoja vienomis didžiausių savo eksporto kainų (nepaisant to, kad tai dempingo kainos). Remiantis Kinijos eksporto statistiniais duomenimis, per PTL vidutinė pardavimo Sąjungai kaina buvo 269 USD FOB, o vidutinė eksporto į Indiją kaina buvo 220 USD.

               (40)

               Kinijos eksporto statistiniai duomenys rodo, kad nustojus naudoti bario karbonatą pagal pagrindinę paskirtį (CRT gamybai), Kinijos eksportas pasaulyje padidėjo nuo 130 000 tonų 2009 m. iki 158 000 tonų 2010 m.

               (41)

               Atsižvelgiant į didelius nepanaudotus KLR gamybos pajėgumus labai tikėtina, kad panaikinus esamas priemones Kinijos eksportas bus nukreiptas į Sąjungą. Šią išvadą patvirtina tai, kad didžiausios pasaulio rinkos, kaip antai JAV, Indija ir Brazilija, yra apsaugotos dideliais antidempingo muitais.

               (42)

               Tikėtina, kad toliau bus importuojama dempingo kainomis, nes nėra požymių, rodančių, kad panaikinus priemones eksportuotojai pakeistų savo kainodarą.

               (43)

               Todėl daroma išvada, kad egzistuoja dempingo tęsimosi tikimybė.

         E.   SĄJUNGOS PRAMONĖS APIBRĖŽTIS

               (44)

               Vienintelis Sąjungos gamintojas per PTL pagamino 100 % Sąjungoje pagaminto bario karbonato. Todėl laikoma, kad jis sudaro Sąjungos pramonę, kaip apibrėžta pagrindinio reglamento 4 straipsnio 1 dalyje ir 5 straipsnio 4 dalyje.

         F.   PADĖTIS SĄJUNGOS RINKOJE

   1.   Sąjungos suvartojimas

      1 lentelė

      Sąjungos suvartojimas

               2007 m.

               2008 m.

               2009 m.

               RIP

               Suvartojimas (tonomis)

               123 354

               104 037

               62 637

               76 560

               Indeksas

               100

               84

               51

               62

                  Šaltinis: patikrinti Sąjungos pramonės klausimyno atsakymai ir Eurostato statistiniai duomenys

               (45)

               Sąjungos suvartojimas nustatytas pagal bendrą Sąjungos pramonės pardavimo Sąjungoje apimtį ir importo iš trečiųjų šalių apimtį, remiantis Eurostato duomenimis.

               (46)

               Remiantis šiuo pagrindu ir 1 lentele, Sąjungos suvartojimas smarkiai sumažėjo nagrinėjamuoju laikotarpiu, t. y. 38 %, viena pagrindinių priežasčių – Sąjunga nustota gaminti CRT.

         2.   Importo iš KLR apimtis, rinkos dalis ir kainos

      2 lentelė

      Importo iš KLR apimtis, rinkos dalis ir importo kaina

               2007 m.

               2008 m.

               2009 m.

               PTL

               Importo apimtis (tonomis)

               76 306

               64 573

               37 341

               48 720

               Indeksas

               100

               85

               49

               64

               Rinkos dalis

               61,9 %

               62,1 %

               59,6 %

               63,6 %

               Indeksas

               100

               100

               96

               103

               CIF importo kaina, EUR/t

               230

               257

               239

               251

               Indeksas

               100

               112

               104

               109

                  Šaltinis: Eurostato statistiniai duomenys

               (47)

               Nagrinėjamuoju laikotarpiu importo iš KLR apimtis sumažėjo 36 %, o Sąjungos suvartojimas sumažėjo 38 %. Nepaisant nustatytų antidempingo priemonių ir mažėjančio suvartojimo, Kinijos rinkos dalis nagrinėjamuoju laikotarpiu padidėjo trimis procentiniais punktais.

               (48)

               Nagrinėjamuoju laikotarpiu vidutinės importo iš KLR kainos padidėjo 9 %. Kainos labiausiai padidėjo 2007 ir 2008 m., (2009 m. kainos smuko), o per PTL vėl padidėjo.

               (49)

               Sąjungos pramonės vidutinė gamintojo kaina EXW sąlygomis palyginta su CIF vidutine importo iš Kinijos kaina Sąjungos pasienyje. Šios kainos apskaičiuotos pagal Eurostato duomenis, įtraukiant po importo patirtas sąnaudas, muitus ir antidempingo muitus. Palyginus nustatyta, kad dėl importo iš Kinijos kainų Sąjungos pramonės pardavimo kaina per PTL buvo priverstinai sumažinta 37,9 %. Remiantis tuo, kas išdėstyta, nustatyta, kad, jei priemonės nebūtų buvę taikytos, dėl Kinijos importo kainų Sąjungos kainos būtų priverstinai sumažintos 44,1 %.

         3.   Importo iš kitų trečiųjų šalių apimtis ir rinkos dalis

               (50)

               Nagrinėjamuoju laikotarpiu bendras iš trečiųjų šalių, išskyrus KLR, importuojamas bario karbonato kiekis buvo nedidelis ir siekė mažiau nei 1 % Sąjungos suvartojamo kiekio.

               (51)

               Pažymėtina, kad dėl importo iš kitų trečiųjų šalių per PTL Sąjungos kainos nebuvo priverstinai mažinamos.

         4.   Sąjungos pramonės ekonominė padėtis

   4.1.   Gamyba, gamybos pajėgumai ir pajėgumų panaudojimas

               (52)

               Pastebima, kad gamybos, pajėgumų ir pajėgumų panaudojimo duomenys turėjo būti pateikti kaip indeksai dėl to, kad Sąjungos pramonę sudaro tik vienas gamintojas.

                  3 lentelė

                  Sąjungos gamyba, gamybos pajėgumai ir pajėgumų panaudojimas

                           Indeksas

                           2007 m.

                           2008 m.

                           2009 m.

                           PTL

                           Gamyba

                           100

                           79

                           36

                           47

                           Gamybos pajėgumai

                           100

                           100

                           100

                           100

                           Pajėgumų panaudojimas

                           100

                           79

                           36

                           47

                              Šaltinis: patikrinti Sąjungos pramonės klausimyno atsakymai

               (53)

               Per svarstomą laikotarpį Sąjungos pramonės gamyba sumažėjo 53 %. Reikia pastebėti, kad Sąjungoje nutraukus CRT ekranų gamybą Sąjungos pramonė nuo 2003 m. pakeitė savo gamybos modelį, kad tinkamai prisitaikytų prie naujų rinkos sąlygų. Todėl gamybos pajėgumai sumažinti daugiau kaip 50 %, nes nagrinėjamasis produktas šiuo metu gaminamas su ta pačia įranga pakaitomis su stroncio karbonatu.

               (54)

               Nagrinėjamuoju laikotarpiu Sąjungos pramonės gamybos pajėgumai nepakito. Todėl pajėgumų panaudojimo lygis kito panašiai kaip ir gamybos apimtis.

         4.2.   Atsargos

      4 lentelė

      Atsargos

               2007 m.

               2008 m.

               2009 m.

               PTL

               Indeksas

               100

               97

               41

               41

                  Šaltinis: patikrinti Sąjungos pramonės klausimyno atsakymai

               (55)

               Nagrinėjamuoju laikotarpiu atsargos sumažėjo 59 %. Jos sumažėjo dėl sumažėjusios paklausos ir Sąjungos pramonės gebėjimo prisitaikyti prie naujų rinkos sąlygų.

         4.3.   Pardavimo apimtis ir kainos

      5 lentelė

      Pardavimo apimtis, vertė ir vieneto pardavimo kaina

               2007 m.

               2008 m.

               2009 m.

               PTL

               Pardavimo apimtis (indeksas)

               100

               84

               53

               59

               Parduoto kiekio vertė (indeksas)

               100

               92

               66

               73

               Vieneto pardavimo kaina (indeksas)

               100

               109

               124

               123

                  Šaltinis: patikrinti Sąjungos pramonės klausimyno atsakymai

               (56)

               Sąjungos pramonės pardavimo apimtis nagrinėjamuoju laikotarpiu sumažėjo 41 %. Labiausiai apimtis sumažėjo 2009 m. dėl visuotinio bendro ekonomikos nuosmukio. Todėl Sąjungos pramonės pardavimo apimtis sumažėjo santykinai daugiau nei Sąjungos suvartojimas tuo pačiu laikotarpiu. Parduoto kiekio vertė smuko ne taip smarkiai palyginti su apimtimi, nes Sąjungos pramonė nagrinėjamuoju laikotarpiu sugebėjo padidinti kainų lygį vieneto pardavimo kainai padidėjus 23 %.

         4.4.   Užimama rinkos dalis ir augimas

      6 lentelė

      Sąjungos pramonės rinkos dalis

               2007 m.

               2008 m.

               2009 m.

               PTL

               Indeksas

               100

               100

               105

               95

                  Šaltinis: patikrinti Sąjungos pramonės klausimyno atsakymai, pakoreguoti Eurostato statistiniai duomenys

               (57)

               Sąjungos pramonės užimama rinkos dalis 2009 m. padidėjo 5 %, o vėliau per PTL ji smarkiai (10 %) krito. Tai rodo, kad rinkai neaugant Sąjungos pramonė negalėjo išlaikyti užimamos rinkos dalies.

         4.5.   Užimtumas, darbo užmokestis ir našumas

      7 lentelė

      Užimtumas, darbo užmokestis ir našumas

               2007 m.

               2008 m.

               2009 m.

               PTL

               Užimtumas (indeksas)

               100

               87

               55

               57

               Darbo užmokestis (EUR darbuotojui, indeksas)

               100

               108

               106

               113

               Našumas (indeksas)

               100

               91

               65

               82

                  Šaltinis: patikrinti Sąjungos pramonės klausimyno atsakymai

               (58)

               Nagrinėjamuoju laikotarpiu užimtumas smarkiai sumažėjo dėl ekonomikos nuosmukio ir dėl naujų rinkos sąlygų. Vidutinis darbo užmokestis padidėjo 13 % dėl didelės infliacijos, kuri turėjo tiesioginio poveikio darbo užmokesčio indeksavimui. Tuo pačiu laikotarpiu našumas sumažėjo 18 % dėl sumažėjusios gamybos apimties, kurios negalėjo kompensuoti darbuotojų skaičiaus sumažinimas.

         4.6.   Pelningumas

      8 lentelė

      Pelningumas

               2007 m.

               2008 m.

               2009 m.

               PTL

               Indeksas

               –100

               –192

               –351

               –206

                  Šaltinis: patikrinti Sąjungos pramonės klausimyno atsakymai

               (59)

               Nagrinėjamuoju laikotarpiu Sąjungos pramonės pelningumas sumažėjo daugiau kaip 106 % dėl ekonomikos nuosmukio ir nutrauktos CRT ekranų gamybos, kuri turėjo poveikio pardavimo apimčiai ir gamybos sąnaudoms. Per visą nagrinėjamąjį laikotarpį pramonė nuolat patyrė nuostolių.

         4.7.   Investicijos, investicijų grąža ir gebėjimas padidinti kapitalą

      9 lentelė

      Investicijos ir investicijų grąža

               2007 m.

               2008 m.

               2009 m.

               PTL

               Investicijos (indeksas)

               100

               82

               90

               97

               Investicijų grąža (indeksas)

               –100

               –251

               –506

               –176

                  Šaltinis: patikrinti Sąjungos pramonės klausimyno atsakymai

               (60)

               Nagrinėjamuoju laikotarpiu investicijų dydis nepakito. Sąjungos pramonės investicijos buvo įtrauktos į tų metų, kai buvo investuojama, apskaitą. Nagrinėjamuoju laikotarpiu investicijų grąža (pelnas, išreikštas kaip metinių investicijų dalis) sumažėjo kaip ir pelningumas.

               (61)

               Atlikus tyrimą nenustatyta įrodymų, kad Sąjungos pramonė turėjo didelių sunkumų padidinti kapitalą. Tačiau reikėtų pastebėti, kad nagrinėjamuoju laikotarpiu nebuvo daug investuojama.

         4.8.   Grynųjų pinigų srautas

      10 lentelė

      Grynųjų pinigų srautas

               2007 m.

               2008 m.

               2009 m.

               PTL

               Indeksas

               –100

               –83

               25

               32

                  Šaltinis: patikrinti Sąjungos pramonės klausimyno atsakymai

               (62)

               Nagrinėjamuoju laikotarpiu dėl sumažėjusio atsargų kiekio smarkiai išaugo grynųjų pinigų srautas.

         4.9.   Dempingo skirtumo dydis

               (63)

               Remiantis bendradarbiaujančių eksportuojančių gamintojų pateiktais ir Eurostato duomenimis, nepaisant galiojančių priemonių per PTL toliau vykdytas didelio lygio dempingas – net didesnio lygio, nei buvo nustatytas per pradinį tyrimą.

         4.10.   Atsigavimas po ankstesnio dempingo poveikio

               (64)

               Dėl visuotinio ekonomikos nuosmukio susiklosčius nepalankioms ekonominėms sąlygoms ir išnykus vienai svarbiai produkto naudojimo paskirčiai Sąjungos pramonė neatsigavo nuo ankstesnio dempingo ir nepagerėjo jos pardavimo apimties, pardavimo kainos ir pelningumo rodikliai. Be to, buvo nustatyta, kad per PTL toliau buvo vykdomas dempingas.

         4.11.   Sąjungos pramonės eksportas

      11 lentelė

      Sąjungos pramonės eksporto apimtis

               2007 m.

               2008 m.

               2009 m.

               PTL

               Indeksas

               100

               86

               45

               66

                  Šaltinis: patikrinti Sąjungos pramonės klausimyno atsakymai

               (65)

               Nagrinėjamuoju laikotarpiu Sąjungos pramonės bario karbonato pardavimo eksportui apimtis sumažėjo 34 %. Dėl Kinijos eksporto į ne Sąjungos rinkas susidarė stipri konkurencija, todėl Sąjungos pramonė galėjo eksportuoti tik mažą kiekį. Nagrinėjamuoju laikotarpiu eksporto apimtis mažėjo ir dėl ekonomikos nuosmukio.

         4.12.   Išvada dėl Sąjungos pramonės padėties

               (66)

               Nors nagrinėjamuoju laikotarpiu blogėjo visi pagrindiniai žalos rodikliai, kaip antai prekybos apimtis, pelningumas, gamyba, užimtumas ir našumas, antidempingo priemonės sušvelnino Sąjungos pramonės padėtį.

               (67)

               Sąjungos pramonės užimamos rinkos dalies nedidelis mažėjimas rodo, kad nepaisant taikomų priemonių ir mažėjančio suvartojimo rinkoje, dėl Kinijos importo kitos šalys ne tik kad buvo išstumtos iš rinkos, bet Kinijos importo dalis rinkoje net padidėjo Sąjungos pramonės sąskaita.

               (68)

               Galiausiai, atsižvelgiant į Sąjungos pramonę charakterizuojančių rodiklių blogėjimą, daroma išvada, kad Sąjungos pramonė nagrinėjamuoju laikotarpiu toliau patyrė materialinės žalos. Todėl buvo nagrinėjama, ar yra tikimybė, kad nustojus galioti priemonėms žala tęsis.

         G.   ŽALOS TĘSIMOSI TIKIMYBĖ

   1.   Dempingo tęsimosi ir žalingo dempingo pasikartojimo tikimybės analizės santrauka

               (69)

               Primenama, kad nuo pirminio tyrimo pradžios suvartojimas Sąjungos rinkoje smarkiai sumažėjo dėl nutrauktos CRT gamybos ir ekonomikos nuosmukio. Tokiomis sąlygomis Kinijos importo dalis rinkoje padidėjo daugiau nei 15 %, o Sąjungos pramonės ir trečiųjų šalių importo dalis rinkoje smarkiai sumažėjo. Tai rodo, kad nepaisant taikomų priemonių ir mažėjančio Sąjungos suvartojimo, Kinijos eksportuojančius gamintojus Sąjungos rinka tebedomino ir jiems pavyko išstumti iš Sąjungos rinkos trečiąsias šalis.

               (70)

               Taip pat primenama, kad per PTL KLR eksportuojantys gamintojai toliau vykdė dempingą ir Sąjungos pramonė buvo priversta smarkiai sumažinti kainas. Tuo remiantis nėra pagrindo manyti, kad ateityje Kinijos eksportuojantys gamintojai nebevykdys dempingo ir dėl jų Sąjungos pramonė neturės priverstinai mažinti kainų.

               (71)

               Atlikus tyrimą nustatyta, kad Kinijos eksportuojantys gamintojai per PTL turėjo daug nepanaudotų pajėgumų, t. y. apie 280 000 tonų. Šis kiekis daugiau nei tris kartus viršija Sąjungos rinkos dydį per PTL. Nepaisant tikėtino paklausos padidėjimo Kinijos Liaudies Respublikoje, numatoma, kad ateinančiais metais gamybos pajėgumai išliks pertekliniai ir šis perteklius bus labai didelis.

               (72)

               KLR eksportas daugiausia skirtas Sąjungos rinkai. Kitos didžiausios pasaulio rinkos, kaip antai JAV, Indija ir Brazilija, yra nustačiusios didelius (5) antidempingo muitus KLR kilmės bario karbonatui. Todėl Kinijos eksportas praktiškai negali patekti į šias rinkas. Atsižvelgiant į Kinijos eksportuojančių gamintojų susidomėjimą Sąjungos rinka, tikėtina, kad panaikinus esamas priemones į Sąjungos rinką plūstelėtų didelis eksporto kiekis ir dėl to smarkiai kristų bendras kainų lygis.

         2.   Išvada dėl žalos tęsimosi tikimybės

               (73)

               Remiantis tuo, kas nurodyta pirmiau, daroma išvada, kad egzistuoja tikimybė, jog panaikinus priemones importas iš KLR į Sąjungą dempingo kainomis labai padidėtų ir būtų daromas spaudimas mažinti kainas. Tokiomis sąlygomis Sąjungos pramonė vidutiniu laikotarpiu greičiausiai išnyktų, nes viena vertus dėl sumažėjusios pardavimo apimties ES pramonė negalėtų pakankamai sumažinti fiksuotųjų sąnaudų, o antra vertus Sąjungos pramonė negalėtų nustatyti pakankamo dydžio kainų. Nagrinėjamuoju laikotarpiu dėl ekonomikos nuosmukio ir išnykusios vienos svarbios produkto naudojimo paskirties smarkiai išaugo žalos tęsimosi poveikis.

         3.   Pokyčiai po PTL

               (74)

               Nors nuo PTL pabaigos iki 2011 m. vasario mėn. KLR importo kainos padidėjo 17,8 %, o Sąjungos pardavimo kainos tuo pačiu laikotarpiu padidėjo tik apie 7 %, dėl KLR importo Sąjungos kainos buvo toliau priverstinai sumažintos daugiau kaip 15 %.

         H.   SĄJUNGOS INTERESAI

   1.   Pirminė pastaba

               (75)

               Pagal pagrindinio reglamento 21 straipsnį nagrinėta, ar toliau taikant galiojančias antidempingo priemones nebūtų pakenkta visos Sąjungos interesams. Nustatant Sąjungos interesus įvertinti įvairūs susiję interesai, t. y. Sąjungos pramonės ir nagrinėjamojo produkto importuotojų ir naudotojų interesai.

               (76)

               Kadangi šis tyrimas yra priemonių galiojimo termino peržiūra, reikia išnagrinėti aplinkybes, kurioms esant antidempingo priemonės jau buvo taikytos, ir įvertinti bet kokį netinkamą neigiamą galiojančių antidempingo priemonių poveikį susijusioms šalims.

               (77)

               Tuo remiantis nagrinėta, ar, nepaisant minėtų išvadų dėl tikimybės, kad tęsis dempingas ir žala, nebuvo įtikinamų priežasčių, leidžiančių daryti išvadą, kad šiuo konkrečiu atveju tolesnis priemonių taikymas prieštarautų Sąjungos interesams.

         2.   Sąjungos pramonės interesai

               (78)

               Tyrimas parodė, kad Sąjungos pramonės našumas buvo labai didelis. Jai net pavyko sumažinti darbuotojų skaičių ir pakeisti gamybos modelius, kad galėtų prisitaikyti prie naujų rinkos sąlygų ir užtikrinti tvarią gamyklų veiklą, tuo atveju kai bario karbonatas ir stroncio karbonatas gaminami pakaitomis, kaip nurodyta 53 konstatuojamojoje dalyje. Nors dėl taikomų priemonių Sąjungos pramonės finansinės padėtis ir nesusitvarkė, bet ji šiek tiek pagerėjo. O jeigu priemonės nebūtų taikomos, ES rinka greičiausiai būtų buvusi perpildyta KLR kilmės importu mažomis kainomis ir Sąjungos pramonė būtų turėjusi nutraukti veiklą.

               (79)

               Kaip jau minėta, Sąjungos pramonės gamybos modelis grindžiamas dviem tarpusavyje susijusiais produktais, t. y. abiejų produktų pardavimo apimtis turi būtinai būti pakankama, kad būtų galima sumažinti pastoviąsias sąnaudas. Jeigu būtų panaikintos priemonės, dėl tikėtinos padidėjusios importo dempingo kaina apimties smarkiai sumažėtų bario karbonato gamyba, dėl to stroncio karbonato gamyba būtų mažiau pelninga, o galiausiai būtų uždaryta visa gamykla.

               (80)

               Remiantis tuo, kas išdėstyta pirmiau, padaryta išvada, kad tolesnis apsaugos nuo KLR kilmės importo dempingo kaina priemonių taikymas atitinka Sąjungos pramonės interesus.

         3.   Nesusijusių importuotojų interesai

               (81)

               Komisija išsiuntė klausimynus visiems žinomiems nesusijusiems importuotojams. Atsakymus pateikė keturi Sąjungos importuotojai. Du iš šių importuotojų užsiima skiedinio gamyba – tai plytų pramonei skirtas bario karbonato, priedų ir vandens mišinys.

               (82)

               Importuotojai nurodė, kad nustačius antidempingo priemones jų nustatymo metu kainos padidėjo. Šiuo atveju būtina pažymėti, kad tokio skirtumo nebebuvo įmanoma pastebėti, nes nustatyta, kad eksporto į Sąjungą kainos, palyginti su vidutinėmis eksporto į visas kitas ne Sąjungos rinkas kainomis, per PTL (6) buvo vienodos.

               (83)

               Importuotojai taip pat nurodė, kad Sąjungos rinkoje bario karbonato netrūko, nors dėl padidėjusios vidaus paklausos jiems ir iškilo vis daugiau sunkumų gauti bario karbonato iš KLR. Tačiau importo statistiniai duomenys nerodo, kad per PTL ar po jo nagrinėjamojo produkto eksporto į Sąjungą apimtis būtų kiek nors sumažėjusi. Tą patvirtina ir 71 konstatuojamojoje dalyje pateikti faktai dėl perteklinių pajėgumų.

               (84)

               Taip pat nustatyta, kad galiojančios priemonės neturėjo neigiamo poveikio importuotojų finansinei padėčiai.

               (85)

               Remiantis tuo, kas išdėstyta pirmiau, padaryta išvada, kad dabartinės galiojančios priemonės neturėjo esminio neigiamo poveikio jų finansinei padėčiai ir kad tolesnis priemonių taikymas importuotojams neturėtų pernelyg didelio poveikio.

         4.   Naudotojų interesai

               (86)

               Komisija išsiuntė klausimynus visiems žinomiems naudotojams. Gauti atsakymai iš devynių nagrinėjamojo produkto naudotojų. Kaip nurodyta 16 konstatuojamojoje dalyje, pagrindiniai bario karbonato pramonės naudotojai vykdo veiklą plytų ir plytelių pramonėje, keramikos srityje ir užsiima ferito gamyba.

               (87)

               Vienas naudotojas nurodė, kad galiojančios priemonės ar tolesnis jų taikymas neatitiktų naudotojų interesų, tačiau jis nepagrindė šio tvirtinimo. Nė vienas iš likusių kitų į klausimyno klausimus atsakiusių naudotojų nenurodė, kad priemonės turėjo didelio poveikio jų verslui ir kad jos turi būti panaikintos.

         5.   Išvada dėl Sąjungos interesų

               (88)

               Atsižvelgiant į tai, kas išdėstyta, daroma išvada, kad nėra įtikinamų priežasčių, dėl kurių galiojančių antidempingo priemonių nebūtų galima toliau taikyti.

         I.   ANTIDEMPINGO PRIEMONĖS

               (89)

               Visoms šalims buvo pranešta apie pagrindinius faktus ir aplinkybes, kuriais remiantis buvo ketinama rekomenduoti toliau taikyti galiojančias priemones. Buvo nustatytas laikotarpis pastaboms ir tvirtinimams dėl atskleistų faktų pateikti. Po faktų atskleidimo pastabų negauta.

               (90)

               Iš pirmiau pateiktų faktų aiškėja, kad, kaip nustatyta pagrindinio reglamento 11 straipsnio 2 dalyje, KLR kilmės bario karbonato importui taikomos antidempingo priemonės, nustatytos Reglamentu (EB) Nr. 1175/2005, turėtų būti toliau taikomos,

         PRIĖMĖ ŠĮ REGLAMENTĄ:
   1 straipsnis
   1.   Importuojamam Kinijos Liaudies Respublikos kilmės bario karbonatui, kuriame stroncis sudaro daugiau kaip 0,07 % masės, o siera – daugiau kaip 0,0015 % masės, miltelių, presuotų granulių arba degtų granulių pavidalu, kurio KN kodas šiuo metu yra ex 2836 60 00 (TARIC kodas 2836600010), nustatomas galutinis antidempingo muitas.
   2.   Galutinio antidempingo muito dydis yra toliau nurodyta fiksuota suma, nustatoma šių gamintojų gaminamiems produktams:

               Bendrovė

               Muito norma
               (EUR/t)

               Papildomas TARIC kodas

               Hubei Jingshan Chutian Barium Salt Corp. Ltd, 62, Qinglong Road, Songhe Town, Jingshan County, Hubei Province, PRC

               6,3

               A606

               Zaozhuang Yongli Chemical Co. Ltd, South Zhuzibukuang Qichun, Zaozhuang City Center District, Shandong Province, PRC

               8,1

               A607

               Visos kitos bendrovės

               56,4

               A999

         3.   Tais atvejais, kai prekės buvo sugadintos prieš jas pateikiant į laisvą apyvartą, ir todėl sumokėta arba mokėtina kaina paskirstoma muitinei vertei nustatyti, kaip numatyta 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (7), 145 straipsnyje, antidempingo muito dydis, kuris apskaičiuojamas remiantis pirmiau nustatytais fiksuotais dydžiais, sumažinamas tokiu procentiniu dydžiu, kuris atitinka sumokėtos arba mokėtinos kainos paskirstymą.
   4.   Jeigu nenurodyta kitaip, taikomos galiojančios muitus reglamentuojančios nuostatos.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje ir galioja penkerius metus.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. rugpjūčio 16 d.

            Tarybos vardu

            Pirmininkas

         M. DOWGIELEWICZ

      (1)  OL L 343, 2009 12 22, p. 51.

      (2)  OL L 189, 2005 7 21, p. 15.

      (3)  OL C 78, 2010 3 27, p. 4.

      (4)  OL C 192, 2010 7 16, p. 4.

      (5)  Indijos antidempingo muitai, nustatyti Kinijos bario karbonatui, svyruoja nuo 76,06 USD iki 236 USD už toną; JAV antidempingo muitai, nustatyti Kinijos bario karbonatui, svyruoja nuo 34,4 iki 81,3 %.

      (6)  Šaltinis: Kinijos eksporto statistiniai duomenys.

      (7)  OL L 253, 1993 10 11, p. 1.


title: 2016 m. sausio 28 d. Komisijos įgyvendinimo reglamentas (ES) 2016/163, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Huile d'olive de Nîmes (SKVN)]

text:
9.2.2016

               LT

               Europos Sąjungos oficialusis leidinys

               L 32/29

         KOMISIJOS ĮGYVENDINIMO REGLAMENTAS (ES) 2016/163
   2016 m. sausio 28 d.
   kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Huile d'olive de Nîmes (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Huile d'olive de Nîmes“, kuri įregistruota Komisijos reglamentu (EB) Nr. 148/2007 (2), specifikacijos pakeitimo paraišką;

               (2)

               pagal Reglamento (ES) Nr. 1151/2012 53 straipsnio 2 dalies nuostatas šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje
                   (3), kaip reikalaujama minėto reglamento 50 straipsnio 2 dalies a punkte;

               (3)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

         PRIĖMĖ ŠĮ REGLAMENTĄ:
   1 straipsnis

      Europos Sąjungos oficialiajame leidinyje paskelbtas pavadinimo „Huile d'olive de Nîmes“ (SKVN) specifikacijos pakeitimas patvirtinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. sausio 28 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  2007 m. vasario 15 d. Komisijos reglamentas (EB) Nr. 148/2007, įtraukiantis tam tikrus pavadinimus į Saugomų kilmės vietos nuorodų ir saugomų geografinių nuorodų registrą (Geraardsbergse mattentaart (SGN), Pataca de Galicia arba Patata de Galicia (SGN), Poniente de Granada (SKVN), Gata-Hurdes (SKVN), Patatas de Prades arba Patates de Prades (SGN), Mantequilla de Soria (SKVN), Huile d'olive de Nîmes (SKVN), Huile d'olive de Corse arba Huile d'olive de Corse-Oliu di Corsica (SKVN), Clémentine de Corse (SGN), Agneau de Sisteron (SGN) – Connemara Hill Lamb arba Uain Sléibhe Chonamara (SGN) – Sardegna (SKVN), Carota dell'Altopiano del Fucino (SGN), Stelvio arba Stilfser (SKVN), Limone Femminello del Gargano (SGN), Azeitonas de Conserva de Elvas e Campo Maior (SKVN), Chouriça de Carne de Barroso – Montalegre (SGN), Chouriço de Abóbora de Barroso – Montalegre (SGN), Sangueira de Barroso – Montalegre (SGN), Batata de Trás-os-Montes (SGN), Salpicão de Barroso – Montalegre (SGN), Alheira de Barroso – Montalegre (SGN), Cordeiro de Barroso, Anho de Barroso arba Borrego de leite de Barroso (SGN), Azeite do Alentejo Interior (SKVN), Paio de Beja (SGN), Linguíça do Baixo Alentejo arba Chouriço de carne do Baixo Alentejo (SGN), Ekstra deviško oljčno olje Slovenske Istre (SKVN)) (OL L 46, 2007 2 16, p. 14).

      (3)  OL C 317, 2015 9 25, p. 3.


title: 2015 m. liepos 8 d. Komisijos įgyvendinimo reglamentas (ES) 2015/1977, kuriuo nustatomas pranešimų apie pažeidimus, susijusius su Prieglobsčio, migracijos ir integracijos fondu ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemone, dažnumas ir forma pagal Europos Parlamento ir Tarybos reglamentą (ES) Nr. 514/2014

text:
10.11.2015

               LT

               Europos Sąjungos oficialusis leidinys

               L 293/29

         KOMISIJOS ĮGYVENDINIMO REGLAMENTAS (ES) 2015/1977
   2015 m. liepos 8 d.
   kuriuo nustatomas pranešimų apie pažeidimus, susijusius su Prieglobsčio, migracijos ir integracijos fondu ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemone, dažnumas ir forma pagal Europos Parlamento ir Tarybos reglamentą (ES) Nr. 514/2014
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (1), ypač į jo 5 straipsnio 6 dalį,
   kadangi:

               (1)

               pagal Reglamento (ES) Nr. 514/2014 5 straipsnio 2 dalį ir Komisijos deleguotojo reglamento (ES) 2015/1973 (2) nuostatas valstybės narės Komisijai privalo pranešti apie pažeidimus;

               (2)

               Sąjungos finansiniai interesai turėtų būti saugomi vienodai, nepriklausomai nuo to, koks fondas naudojamas siekiant tikslų, dėl kurių jis įsteigtas. Todėl Reglamentu (ES) Nr. 514/2014, taip pat Europos Parlamento ir Tarybos reglamentais (ES) Nr. 1303/2013 (3), (ES) Nr. 1306/2013 (4) ir (ES) Nr. 223/2014 (5) Komisijai suteikiami įgaliojimai priimti taisykles dėl pranešimų apie pažeidimus. Siekiant užtikrinti, kad visiems fondams, kurių veikimas reglamentuojamas tais reglamentais, taikomos taisyklės būtų identiškos, šio reglamento nuostatos turi būti identiškos Komisijos įgyvendinimo reglamentų (ES) 2015/1974 (6), (ES) 2015/1975 (7) ir (ES) 2015/1976 (8) nuostatoms;

               (3)

               siekiant užtikrinti veiksmingą pažeidimų analizę ir bendrą valdymą, valstybės narės reikiamą informaciją apie aptiktus pažeidimus Komisijai turi pateikti reguliariai ir laiku. Siekiant apsaugoti Sąjungos finansinius interesus, būtina nustatyti vienodas tos informacijos teikimo sąlygas, visų pirma jos teikimo dažnumą ir formą;

               (4)

               siekiant užtikrinti, kad pažeidimas nesukeltų pasekmių už valstybės narės, kuri praneša apie pažeidimą, teritorijos ribų, ta valstybė narė apie tokį pažeidimą Komisijai turėtų pranešti iš karto;

               (5)

               kad pasinaudotų visais informacijos mainams naudojamų elektroninių priemonių teikiamais pranašumais ir užtikrintų tokių mainų saugumą, valstybės narės turėtų naudotis specialia Pažeidimų valdymo sistema (IMS), kuri yra prieinama Komisijos sukurtoje kovos su sukčiavimu informacinės sistemos platformoje;

               (6)

               valstybės narės ir Komisija turėtų užtikrinti, kad duomenys per pažeidimų valdymo sistemą būtų perduodami saugiai, užtikrinant informacijos prieinamumą, vientisumą, autentiškumą ir konfidencialumą;

               (7)

               pranešant apie pažeidimus vienintelė naudojama valiuta turi būti euro, kad teikiamą informaciją būtų galima palyginti. Toms valstybėms narėms, kurios nėra įsivedusios euro kaip savo valiutos, būtina nustatyti valiutos kursą, kuris turi būti taikomas konvertuojant atitinkamas sumas į eurus, ir valiutos kursą, kuris turi būti taikomas konvertuojant į atsakingos institucijos sąskaitas neįtrauktas išlaidas;

               (8)

               Jungtinei Karalystei ir Airijai Reglamentas (ES) Nr. 514/2014 yra privalomas, todėl joms privalomas ir šis reglamentas;

               (9)

               Danijai nei Reglamentas (ES) Nr. 514/2014, nei šis reglamentas nėra privalomi;

               (10)

               šiame reglamente numatytos priemonės atitinka Reglamento (ES) Nr. 514/2014 59 straipsniu įsteigto Prieglobsčio, migracijos ir integracijos fondo ir Vidaus saugumo fondo komiteto nuomonę;

               (11)

               kadangi su fondu susiję mokėjimai jau atlikti ir galėtų būti padaryta pažeidimų, šio reglamento nuostatos turėtų būti taikomos nedelsiant. Todėl šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,

         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatomas pranešimų apie Reglamento (ES) Nr. 514/2014 5 straipsnio 2 dalyje nurodytus pažeidimus dažnumas ir forma.
   2 straipsnis
   Pranešimų apie pažeidimus dažnumas
   1.   Valstybės narės Deleguotojo reglamento (ES) 2015/1973 3 straipsnyje nurodytą pirminį pranešimą apie pažeidimus Komisijai nusiunčia per du mėnesius nuo kiekvieno ketvirčio pabaigos.
   2.   Valstybės narės, gavusios atitinkamą informaciją, Deleguotojo reglamento (ES) 2015/1973 4 straipsnyje nurodytą papildomą pranešimą Komisijai nusiunčia kuo greičiau.
   3.   Valstybė narė nedelsdama praneša Komisijai apie nustatytus ar įtariamus pažeidimus, nurodydama kitas susijusias valstybes nares, jei pažeidimai gali sukelti pasekmių už jos teritorijos ribų.
   3 straipsnis
   Pranešimų forma
   Deleguotojo reglamento (ES) 2015/1973 3 ir 4 straipsniuose nurodyta informacija siunčiama elektroninėmis priemonėmis, naudojant Komisijos įsteigtą Pažeidimų valdymo sistemą.
   4 straipsnis
   Euro naudojimas
   1.   Sumos, kurias praneša valstybės narės, nurodomos eurais.
   2.   Valstybės narės, kurios nėra įsivedusios euro kaip savo valiutos iki dienos, kurią pagal Deleguotojo reglamento (ES) 2015/1973 3 straipsnio 2 dalį turi būti pateiktas pranešimas, nacionaline valiuta išreikštas sumas konvertuoja į eurus pagal Reglamento (ES) Nr. 514/2014 43 straipsnį. Jei išlaidos nėra įtrauktos į atsakingos institucijos sąskaitas, naudojamas naujausias mėnesinis buhalterinis valiutos kursas, kurį Komisija elektroniniu būdu paskelbė teikiant pirminį pranešimą.
   5 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas pagal Sutartis privalomas visas ir tiesiogiai taikomas valstybėse narėse.
      Priimta Briuselyje 2015 m. liepos 8 d.

            Komisijos vardu

            Pirmininkas

         Jean-Claude JUNCKER

      (1)  OL L 150, 2014 5 20, p. 112.

      (2)  2015 m. liepos 8 d. Komisijos deleguotasis reglamentas (ES) 2015/1973, kuriuo Europos Parlamento ir Tarybos reglamentas (ES) Nr. 514/2014 papildomas specialiomis nuostatomis dėl pranešimų apie pažeidimus, susijusius su Prieglobsčio, migracijos ir integracijos fondu ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemone (žr. šio Oficialiojo leidinio p. 15).

      (3)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).

      (4)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).

      (5)  2014 m. kovo 11 d. Europos Parlamento ir Tarybos reglamentas (ES) Nr. 223/2014 dėl Europos pagalbos labiausiai skurstantiems asmenims fondo (OL L 72, 2014 3 12, p. 1).

      (6)  2015 m. liepos 8 d. Komisijos įgyvendinimo reglamentas (ES) 2015/1974 dėl pranešimų apie pažeidimus, susijusius su Europos regioninės plėtros fondu, Europos socialiniu fondu, Sanglaudos fondu ir Europos jūrų reikalų ir žuvininkystės fondu, dažnumo ir formos nustatymo pagal Europos Parlamento ir Tarybos reglamentą (ES) Nr. 1303/2013 (žr. šio Oficialiojo leidinio p. 20).

      (7)  2015 m. liepos 8 d. Komisijos įgyvendinimo reglamentas (ES) 2015/1975 dėl pranešimų apie pažeidimus, susijusius su Europos žemės ūkio garantijų fondu ir Europos žemės ūkio fondu kaimo plėtrai, dažnumo ir formos nustatymo pagal Europos Parlamento ir Tarybos reglamentą (ES) Nr. 1306/2013 (žr. šio Oficialiojo leidinio p. 23).

      (8)  2015 m. liepos 8 d. Komisijos įgyvendinimo reglamentas (ES) 2015/1976 dėl pranešimų apie pažeidimus, susijusius su Europos pagalbos labiausiai skurstantiems asmenims fondu, dažnumo ir formos nustatymo pagal Europos Parlamento ir Tarybos reglamentą (ES) Nr. 223/2014 (žr. šio Oficialiojo leidinio p. 26).


title: 2013 m. birželio 19 d. Komisijos įgyvendinimo reglamentas (ES) Nr. 573/2013 dėl importo licencijų išdavimo pagal paraiškas, pateiktas per pirmąsias septynias 2013 m. birželio mėn. dienas pagal Reglamentu (EB) Nr. 1385/2007 leidžiamą naudoti paukštienos tarifinę kvotą

text:
20.6.2013

               LT

               Europos Sąjungos oficialusis leidinys

               L 168/27

      KOMISIJOS ĮGYVENDINIMO REGLAMENTAS (ES) Nr. 573/2013
   2013 m. birželio 19 d.
   dėl importo licencijų išdavimo pagal paraiškas, pateiktas per pirmąsias septynias 2013 m. birželio mėn. dienas pagal Reglamentu (EB) Nr. 1385/2007 leidžiamą naudoti paukštienos tarifinę kvotą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
   atsižvelgdama į 2006 m. rugpjūčio 31 d. Komisijos reglamentą (EB) Nr. 1301/2006, nustatantį žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (2), ypač į jo 7 straipsnio 2 dalį,
   atsižvelgdama į 2007 m. lapkričio 26 d. Komisijos reglamentą (EB) Nr. 1385/2007, nustatantį Tarybos reglamento (EB) Nr. 774/94 taikymo taisykles, susijusias su leidimu naudoti tam tikras Bendrijos tarifines kvotas paukštienos sektoriuje ir susijusias su tokių kvotų administravimu (3), ypač į jo 5 straipsnio 6 dalį,
   kadangi:
   2013 m. liepos 1 d.–rugsėjo 30 d. kvotos laikotarpio dalies importo licencijų paraiškose, pateiktose per pirmąsias septynias 2013 m. birželio mėn. dienas, nurodytas kiekis tam tikrų kvotų atveju yra didesnis už tai daliai skirtą kiekį. Todėl kiekį, kuriam galima išduoti importo licencijas, reikėtų nustatyti pagal prašomam kiekiui taikomą paskirstymo koeficientą,
   PRIĖMĖ ŠĮ REGLAMENTĄ:
   1 straipsnis
   2013 m. liepos 1 d.–rugsėjo 30 d. kvotos laikotarpio dalies importo licencijų paraiškoms, pateiktoms remiantis Reglamentu (EB) Nr. 1385/2007, taikomi šio reglamento priede pateikti paskirstymo koeficientai.
   2 straipsnis
   Šis reglamentas įsigalioja 2013 m. birželio 20 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. birželio 19 d.

            Komisijos vardu Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 238, 2006 9 1, p. 13.

      (3)  OL L 309, 2007 11 27, p. 47.

      PRIEDAS

                  Grupės Nr.

                  Eilės Nr.

                  2013 7 1–2013 9 30 laikotarpio dalies importo licencijų paraiškoms taikomi paskirstymo koeficientai
                  (%)

                  1

                  09.4410

                  0,271371

                  2

                  09.4411

                  0,276168

                  3

                  09.4412

                  0,333671

                  4

                  09.4420

                  0,373693

                  6

                  09.4422

                  0,375379


title: 2013 m. spalio 23 d. Komisijos įgyvendinimo reglamentas (ES) Nr. 1016/2013 dėl leidimo naudoti Coriobacteriaceae šeimos mikroorganizmo padermės DSM 11798 preparatą kaip kiaulių pašarų priedą  Tekstas svarbus EEE

text:
24.10.2013

               LT

               Europos Sąjungos oficialusis leidinys

               L 282/36

         KOMISIJOS ĮGYVENDINIMO REGLAMENTAS (ES) Nr. 1016/2013
   2013 m. spalio 23 d.
   dėl leidimo naudoti Coriobacteriaceae šeimos mikroorganizmo padermės DSM 11798 preparatą kaip kiaulių pašarų priedą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

               (2)

               pagal Reglamento (EB) Nr. 1831/2003 7 straipsnį buvo pateiktas prašymas išduoti leidimą naudoti Coriobacteriaceae šeimos mikroorganizmo padermės DSM 11798 preparatą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (3)

               prašymas pateiktas dėl Coriobacteriaceae šeimos mikroorganizmo padermės DSM 11798 preparato naudojimo kaip kiaulių pašarų priedo, priskirtino priedų kategorijai „technologiniai priedai“;

               (4)

               Europos maisto saugos tarnyba (toliau – Tarnyba) 2013 m. balandžio 16 d. priimtoje nuomonėje (2) padarė išvadą, kad siūlomomis naudojimo sąlygomis Coriobacteriaceae šeimos mikroorganizmo padermės DSM 11798 preparatas yra saugus tikslinėms rūšims, žmonių sveikatai ir aplinkai. Tarnyba pripažino, kad šis preparatas gali biologiškai transformuoti užkrėstame kiaulių pašare esančius trichotecenus. Tarnyba nemano, kad reikia nustatyti konkrečius stebėjimo po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

               (5)

                  Coriobacteriaceae šeimos mikroorganizmo padermės DSM 11798 preparato vertinimas rodo, kad Reglamento (EB) Nr. 1831/2003 5 straipsnyje nustatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą preparatą;

               (6)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Priede nurodytą preparatą, priklausantį priedų kategorijai „technologiniai priedai“ ir funkcinei grupei „pašarų užteršimo mikotoksinais mažinimo medžiagos“, leidžiama naudoti kaip gyvūnų pašarų priedą tame priede nustatytomis sąlygomis.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. spalio 23 d.

            Komisijos vardu

            Pirmininkas

         José Manuel BARROSO

      (1)  OL L 268, 2003 10 18, p. 29.

      (2)  EFSA leidinys, 2013 m.; 11(5):3203.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo terminas

                  KSV/kg visaverčio 12 % drėgnio pašaro

                     Technologinių priedų kategorija. Funkcinė grupė: pašarų užteršimo mikotoksinais mažinimo medžiagos: deoksinivalenolis (DON)

                  1m01

                  —

                     Coriobacteriaceae šeimos mikroorganizmo padermės DSM 11798 preparatas

                     Priedo sudėtis

                     Coriobacteriaceae šeimos mikroorganizmo padermės DSM 11798 preparatas, kurio sudėtyje yra ne mažiau kaip 5 × 109 KSV/g priedo.
                  Kieto pavidalo

                     Veikliosios medžiagos apibūdinimas

                     Coriobacteriaceae šeimos mikroorganizmo padermės DSM 11798 gyvybingos ląstelės.

                     Analizės metodas
                      (1)

                     Coriobacteriaceae šeimos mikroorganizmo padermės DSM 11798 skaičiavimas: išpylimo ant plokštelės metodas naudojant oksiraze papildytą VM agarą.

                     Coriobacteriaceae šeimos mikroorganizmo padermės DSM 11798 identifikavimas: impulsinė lauko gelių elektroforezė (PFGE).

                  Kiaulės

                  —

                  1,7 × 108

                  —

                              1.

                              Priedo ir premikso naudojimo taisyklėse nurodyti laikymo temperatūrą, laiką ir stabilumą granuliuojant.

                              2.

                              Priedą leidžiama naudoti pašaruose, laikantis Europos Sąjungos teisės aktų dėl nepageidaujamų medžiagų gyvūnų pašaruose.

                              3.

                              Sauga: tvarkant produktą rekomenduojama naudoti kvėpavimo takų apsaugos priemones ir mūvėti pirštines.

                  2023 m. lapkričio 13 d.

         (1)  Išsamų analizės metodų aprašymą galima rasti etaloninės laboratorijos svetainėje: http://irmm.jrc.ec.europa.eu/EURLs/EURL_feed_additives/Pages/index.aspx


title: 2012 m. birželio 28 d. Komisijos įgyvendinimo reglamentas (ES) Nr. 574/2012, kuriuo iš dalies keičiamos Įgyvendinimo reglamente (ES) Nr. 971/2011 nustatytos kai kurių cukraus sektoriaus produktų tipinės kainos ir papildomi importo muitai 2011–2012 prekybos metais

text:
29.6.2012

               LT

               Europos Sąjungos oficialusis leidinys

               L 169/55

         KOMISIJOS ĮGYVENDINIMO REGLAMENTAS (ES) Nr. 574/2012
   2012 m. birželio 28 d.
   kuriuo iš dalies keičiamos Įgyvendinimo reglamente (ES) Nr. 971/2011 nustatytos kai kurių cukraus sektoriaus produktų tipinės kainos ir papildomi importo muitai 2011–2012 prekybos metais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1),
   atsižvelgdama į 2006 m. birželio 30 d. Komisijos reglamentą (EB) Nr. 951/2006, nustatantį išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (2), ypač į jo 36 straipsnio 2 dalies antros pastraipos antrąjį sakinį,
   kadangi:

               (1)

               tipinės kainos ir papildomų importo muitų dydžiai, taikytini baltajam cukrui, žaliaviniam cukrui ir kai kuriems sirupams 2011–2012 prekybos metams buvo nustatyti Komisijos įgyvendinimo reglamente (ES) Nr. 971/2011 (3). Šios kainos ir muitų dydžiai buvo paskutinį kartą pakeisti Komisijos įgyvendinimo reglamente (ES) Nr. 550/2012 (4);

               (2)

               šiuo metu Komisijos turimi duomenys rodo, kad reikia iš dalies pakeisti minėtus dydžius pagal Reglamente (EB) Nr. 951/2006 36 straipsnį;

               (3)

               siekiant užtikrinti, kad ši priemonė būtų taikoma kuo greičiau po atnaujintų duomenų pateikimo, šis reglamentas turėtų įsigalioti jo paskelbimo dieną,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 951/2006 36 straipsnyje išvardytiems produktams taikomos tipinės kainos ir papildomi importo muitai 2011–2012 prekybos metams, numatyti Įgyvendinimo reglamente (ES) Nr. 971/2011, yra iš dalies pakeičiami ir nurodomi šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. birželio 28 d.

            Komisijos vardu Pirmininko pavedimu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 178, 2006 7 1, p. 24.

      (3)  OL L 254, 2011 9 30, p. 12.

      (4)  OL L 165, 2012 6 26, p. 43.

      PRIEDAS

         Iš dalies pakeisti baltojo cukraus, žaliavinio cukraus ir produktų, kurių KN kodas yra 1702 90 95, tipinių kainų ir papildomų importo muitų dydžiai, taikomi nuo 2012 m. birželio 29 d.

                  (EUR)

                  KN kodas

                  Tipinė kaina už 100 kg neto atitinkamo produkto

                  Papildomas muitas už 100 kg neto atitinkamo produkto

                  1701 12 10 (1)

                  39,85

                  0,00

                  1701 12 90 (1)

                  39,85

                  2,65

                  1701 13 10 (1)

                  39,85

                  0,00

                  1701 13 90 (1)

                  39,85

                  2,95

                  1701 14 10 (1)

                  39,85

                  0,00

                  1701 14 90 (1)

                  39,85

                  2,95

                  1701 91 00 (2)

                  48,85

                  2,81

                  1701 99 10 (2)

                  48,85

                  0,00

                  1701 99 90 (2)

                  48,85

                  0,00

                  1702 90 95 (3)

                  0,49

                  0,22

         (1)  Nustatoma už standartinę kokybę, kaip ji apibrėžta Reglamento (EB) Nr. 1234/2007 IV priedo III dalyje.

         (2)  Nustatoma už standartinę kokybę, kaip ji apibrėžta Reglamento (EB) Nr. 1234/2007 IV priedo II dalyje.

         (3)  Nustatoma už kiekvieną proc. sacharozės kiekio.


title: 2016 m. rugpjūčio 2 d. Komisijos įgyvendinimo reglamentas (ES) 2016/1323, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
3.8.2016

               LT

               Europos Sąjungos oficialusis leidinys

               L 209/8

         KOMISIJOS ĮGYVENDINIMO REGLAMENTAS (ES) 2016/1323
   2016 m. rugpjūčio 2 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugpjūčio 2 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinio direktorato generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS

         Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  MA

                  163,6

                  ZZ

                  163,6

                  0709 93 10

                  TR

                  137,2

                  ZZ

                  137,2

                  0805 50 10

                  AR

                  153,1

                  CL

                  174,7

                  MA

                  157,0

                  TR

                  153,3

                  UY

                  181,7

                  ZA

                  167,6

                  ZZ

                  164,6

                  0806 10 10

                  BR

                  163,2

                  EG

                  187,3

                  MA

                  182,5

                  MX

                  378,3

                  TR

                  158,2

                  US

                  233,8

                  ZZ

                  217,2

                  0808 10 80

                  AR

                  188,5

                  BR

                  93,6

                  CL

                  143,2

                  CN

                  137,7

                  NZ

                  129,1

                  PE

                  106,8

                  US

                  177,7

                  UY

                  99,9

                  ZA

                  98,6

                  ZZ

                  130,6

                  0808 30 90

                  AR

                  213,2

                  CL

                  116,6

                  NZ

                  141,8

                  TR

                  165,8

                  ZA

                  121,8

                  ZZ

                  151,8

                  0809 29 00

                  CA

                  331,3

                  TR

                  252,1

                  US

                  485,5

                  ZZ

                  356,3

                  0809 30 10 , 0809 30 90

                  TR

                  166,5

                  ZZ

                  166,5

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2011 m. balandžio 26 d. Komisijos įgyvendinimo reglamentas (ES) Nr. 414/2011, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas ( Φιρίκι Πηλίου (Firiki Piliou) (SKVN))

text:
29.4.2011

               LT

               Europos Sąjungos oficialusis leidinys

               L 110/16

         KOMISIJOS ĮGYVENDINIMO REGLAMENTAS (ES) Nr. 414/2011
   2011 m. balandžio 26 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Φιρίκι Πηλίου (Firiki Piliou) (SKVN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 4 dalies pirmą pastraipą,
   kadangi:

               (1)

               remiantis Reglamento (EB) Nr. 510/2006 6 straipsnio 2 dalies pirma pastraipa ir taikant 17 straipsnio 2 dalį, Graikijos paraiška įregistruoti pavadinimą Φιρίκι Πηλίου (Firiki Piliou) paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (EB) Nr. 510/2006 7 straipsnį Komisija negavo, todėl šis pavadinimas turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas pavadinimas įregistruojamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. balandžio 26 d.

            Komisijos vardu, Pirmininko vardu

         Dacian CIOLOŞ

            Komisijos narys

      (1)  OL L 93, 2006 3 31, p. 12.

      (2)  OL C 222, 2010 8 17, p. 9.

      PRIEDAS
      Sutarties I priede išvardyti žmonėms vartoti skirti žemės ūkio produktai:

         1.6 klasė.   Švieži ar perdirbti vaisiai, daržovės ir grūdai

      GRAIKIJA

         Φιρίκι Πηλίου (Firiki Piliou) (SKVN)


title: 2012 m. gruodžio 14 d. Komisijos įgyvendinimo reglamentas (ES) Nr. 1222/2012, kuriuo dėl grūdų, ryžių, cukraus ir alyvuogių aliejaus importo licencijų paraiškų pateikimo ir šių licencijų išdavimo datų 2013 metais nukrypstama nuo reglamentų (EB) Nr. 2305/2003, (EB) Nr. 969/2006, (EB) Nr. 1067/2008, (EB) Nr. 1964/2006, įgyvendinimo reglamento (ES) Nr. 480/2012, reglamentų (EB) Nr. 828/2009 ir (EB) Nr. 1918/2006; kuriuo dėl eksporto licencijų išdavimo datų 2013 metais nekvotinio cukraus bei izogliukozės ir kiaulienos, galvijienos, kiaušinių bei paukštienos sektoriuose nukrypstama nuo reglamentų (EB) Nr. 951/2006, (EB) Nr. 1518/2003, (EB) Nr. 382/2008, (ES) Nr. 1178/2010 ir (ES) Nr. 90/2011; ir kuriuo dėl pasiūlymų pirkti paprastuosius kviečius fiksuota kaina taikant valstybės intervenciją išnagrinėjimo termino nukrypstama nuo Reglamento (ES) Nr. 1272/2009

text:
19.12.2012

               LT

               Europos Sąjungos oficialusis leidinys

               L 349/35

         KOMISIJOS ĮGYVENDINIMO REGLAMENTAS (ES) Nr. 1222/2012
   2012 m. gruodžio 14 d.
   kuriuo dėl grūdų, ryžių, cukraus ir alyvuogių aliejaus importo licencijų paraiškų pateikimo ir šių licencijų išdavimo datų 2013 metais nukrypstama nuo reglamentų (EB) Nr. 2305/2003, (EB) Nr. 969/2006, (EB) Nr. 1067/2008, (EB) Nr. 1964/2006, įgyvendinimo reglamento (ES) Nr. 480/2012, reglamentų (EB) Nr. 828/2009 ir (EB) Nr. 1918/2006; kuriuo dėl eksporto licencijų išdavimo datų 2013 metais nekvotinio cukraus bei izogliukozės ir kiaulienos, galvijienos, kiaušinių bei paukštienos sektoriuose nukrypstama nuo reglamentų (EB) Nr. 951/2006, (EB) Nr. 1518/2003, (EB) Nr. 382/2008, (ES) Nr. 1178/2010 ir (ES) Nr. 90/2011; ir kuriuo dėl pasiūlymų pirkti paprastuosius kviečius fiksuota kaina taikant valstybės intervenciją išnagrinėjimo termino nukrypstama nuo Reglamento (ES) Nr. 1272/2009
   EUROPOS KOMISIJA
   atsižvelgdama į Sutartį dėl Europos Sąjungos veikimo,
   atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl nuolaidų, pateiktų CXL sąraše, parengtame užbaigus derybas dėl GATT XXIV.6 straipsnio, įgyvendinimo (1), ypač į jo 1 straipsnį,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (2), ypač į jo 43 straipsnio aa punktą, 61 straipsnį, 144 straipsnio 1 dalį, 148 ir 156 straipsnius, 161 straipsnio 3 dalį kartu su 4 straipsniu,
   atsižvelgdama į 2007 m. gruodžio 20 d. Tarybos reglamentą (EB) Nr. 1528/2007, kuriuo taikoma tam tikrų valstybių, kurios yra Afrikos, Karibų jūros ir Ramiojo vandenyno (AKR) valstybių grupės dalis, kilmės produktais tvarka, nustatyta susitarimais, kuriais sudaromi arba ketinama sudaryti ekonominės partnerystės susitarimus (3), ypač į jo 9 straipsnio 5 dalį,
   atsižvelgdama į 2008 m. liepos 22 d. Tarybos reglamentą (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d., iš dalies keičiantį reglamentus (EB) Nr. 552/97, Nr. 1933/2006 ir Komisijos reglamentus (EB) Nr. 1100/2006 ir Nr. 964/2007 (4), ypač į jo 11 straipsnio 7 dalį,
   kadangi:

               (1)

               2003 m. gruodžio 29 d. Komisijos reglamentu (EB) Nr. 2305/2003, atidarančiu miežių importo iš trečiųjų šalių tarifines kvotas ir numatančiu jų administravimą (5), 2006 m. birželio 29 d. Komisijos reglamentu (EB) Nr. 969/2006, kuriuo atidaroma kukurūzų importo iš trečiųjų šalių Bendrijos tarifinė kvota ir numatomas jos administravimas (6), ir 2008 m. spalio 30 d. Komisijos reglamentu (EB) Nr. 1067/2008, atidarančiu trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatančiu jų administravimą bei nukrypstančiu nuo Tarybos reglamento (EB) Nr. 1234/2007 (7), nustatytos specialios nuostatos dėl miežių (kvota 09.4126), kukurūzų (kvota 09.4131) ir paprastųjų kviečių, išskyrus aukštos kokybės paprastuosius kviečius (kvotos 09.4123, 09.4124, 09.4125 ir 09.4133) importo licencijų paraiškų teikimo ir šių licencijų išdavimo;

               (2)

               2006 m. gruodžio 22 d. Komisijos reglamentu (EB) Nr. 1964/2006, nustatančiu išsamias leidimo pradėti naudoti Bangladešo kilmės ryžių importo kvotas ir jų administravimo taisykles remiantis Tarybos reglamentu (EEB) Nr. 3491/90 (8), ir 2012 m. birželio 7 d. Komisijos įgyvendinimo reglamentu (ES) Nr. 480/2012 dėl tarifinės kvotos skaldytiems ryžiams, kurių KN kodas – 1006 40 00, skirtiems KN kodu 1901 10 00 klasifikuojamų maisto produktų gamybai, nustatymo ir valdymo (9) nustatytos specialios nuostatos dėl Bangladešo kilmės ryžių (kvota 09.4517) ir skaldytų ryžių (kvota 09.4079) importo licencijų paraiškų teikimo ir šių licencijų išdavimo;

               (3)

               2009 m. rugsėjo 10 d. Komisijos reglamente (EB) Nr. 828/2009, kuriuo nustatomos išsamios prie 1701 tarifinės pozicijos priskiriamų cukraus sektoriaus produktų importo ir rafinavimo pagal lengvatinius susitarimus taisyklės, taikomos nuo 2009–2010 iki 2014–2015 prekybos metų (10), nustatytos specialios importo licencijų paraiškų, susijusių su kvotomis 09.4221, 09.4231, 09.4241–09.4247, teikimo ir šių licencijų išdavimo nuostatos;

               (4)

               2006 m. gruodžio 20 d. Komisijos reglamente (EB) Nr. 1918/2006, atidarančiame Tuniso kilmės alyvuogių aliejaus tarifinę kvotą ir nustatančiame jos administravimą (11), nustatytos specialios alyvuogių aliejaus importo pagal kvotą 09.4032 licencijų paraiškų pateikimo ir jų išdavimo nuostatos;

               (5)

               atsižvelgiant į 2013 metų nedarbo dienas, tam tikrais laikotarpiais reikėtų leisti nukrypti nuo reglamentuose (EB) Nr. 2305/2003, (EB) Nr. 969/2006, (EB) Nr. 1067/2008, (EB) Nr. 1964/2006, įgyvendinimo reglamente (ES) Nr. 480/2012 ir reglamentuose (EB) Nr. 828/2009 bei (EB) Nr. 1918/2006 nurodytų importo licencijų paraiškų pateikimo ir šių licencijų išdavimo datų, kad būtų laikomasi pagal tas kvotas nustatyto kiekio apribojimų;

               (6)

               2006 m. birželio 30 d. Komisijos reglamento (EB) Nr. 951/2006, nustatančio išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (12), 7d straipsnio 1 dalyje nustatyta, kad nekvotinio cukraus ir izogliukozės eksporto licencijos išduodamos nuo kito penktadienio po savaitės, kurią buvo pateikta paraiška, jeigu iki tol Komisija nesiima jokių ypatingų priemonių;

               (7)

               2003 m. rugpjūčio 28 d. Komisijos reglamento (EB) Nr. 1518/2003, nustatančio išsamias eksporto licencijų sistemos įgyvendinimo kiaulienos sektoriuje taisykles (13), 3 straipsnio 3 dalyje, 2008 m. balandžio 21 d. Komisijos reglamento (EB) Nr. 382/2008 dėl importo ir eksporto licencijų taikymo galvijienos sektoriuje taisyklių (14) 12 straipsnio 1 dalies antroje pastraipoje, 2010 m. gruodžio 13 d. Komisijos reglamento (ES) Nr. 1178/2010, nustatančio išsamias eksporto licencijų sistemos įgyvendinimo kiaušinių sektoriuje taisykles (15), 3 straipsnio 3 dalyje ir 2011 m. vasario 3 d. Komisijos reglamento (ES) Nr. 90/2011, nustatančio išsamias eksporto licencijų sistemos įgyvendinimo paukštienos sektoriuje taisykles (16), 3 straipsnio 3 dalyje nustatyta, kad eksporto licencijos išduodamos kitą trečiadienį po savaitės, kurią buvo pateikta paraiška, jeigu iki tol Komisija nesiima jokių ypatingų priemonių;

               (8)

               atsižvelgiant į 2013 m. nedarbo dienas ir dėl jų keičiamas Europos Sąjungos oficialiojo leidinio leidybos datas, laikotarpis tarp paraiškų pateikimo ir licencijų išdavimo bus per trumpas tinkamam rinkos administravimui užtikrinti. Dėl to šis laikotarpis turėtų būti pratęstas;

               (9)

               2009 m. gruodžio 11 d. Komisijos reglamentas (ES) Nr. 1272/2009, kuriuo nustatomos bendros išsamios Tarybos reglamento (EB) Nr. 1234/2007 įgyvendinimo taisyklės, susijusios su žemės ūkio produktų supirkimu ir pardavimu taikant valstybės intervenciją (17), 14 straipsnio 1 dalies antroje pastraipoje nustatyta, kad Komisija priima sprendimą per 2 darbo dienas nuo to reglamento 13 straipsnio 1 dalyje nurodyto pranešimo ir per 5 darbo dienas nuo to reglamento 13 straipsnio 3 dalyje nurodyto pranešimo;

               (10)

               atsižvelgiant į 2013 m. nedarbo dienas ir dėl jų keičiamas Europos Sąjungos oficialiojo leidinio leidybos datas, pasiūlymų išnagrinėjimo laikotarpis bus per trumpas tinkamai užtikrinti pasiūlytų kiekių apskaičiavimą. Dėl to šis laikotarpis turėtų būti pratęstas;

               (11)

               šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Grūdai
   1.   Nukrypstant nuo Reglamento (EB) Nr. 2305/2003 3 straipsnio 1 dalies antros pastraipos, miežių 2013 m. importo pagal kvotą 09.4126 licencijų paraiškos nebegali būti teikiamos po 2013 m. gruodžio 13 d. (penktadienio) 13 valandos Briuselio laiku.
   2.   Nukrypstant nuo Reglamento (EB) Nr. 969/2006 4 straipsnio 1 dalies antros pastraipos, kukurūzų 2013 m. importo pagal kvotą 09.4131 licencijų paraiškos nebegali būti teikiamos po 2013 m. gruodžio 13 d. (penktadienio) 13 valandos Briuselio laiku.
   3.   Nukrypstant nuo Reglamento (EB) Nr. 1067/2008 4 straipsnio 1 dalies antros pastraipos, paprastųjų kviečių, išskyrus aukštos kokybės paprastuosius kviečius, 2013 m. importo pagal kvotas 09.4123, 09.4124, 09.4125 ir 09.4133 licencijų paraiškos nebegali būti teikiamos po 2013 m. gruodžio 13 d. (penktadienio) 13 valandos Briuselio laiku.
   2 straipsnis
   Ryžiai
   1.   Nukrypstant nuo Reglamento (EB) Nr. 1964/2006 4 straipsnio 3 dalies pirmos pastraipos, Bangladešo kilmės ryžių 2013 m. importo pagal kvotą 09.4517 licencijų paraiškos nebegali būti teikiamos po 2013 m. gruodžio 6 d. (penktadienio) 13 valandos Briuselio laiku.
   2.   Nukrypstant nuo Įgyvendinimo reglamento (ES) Nr. 480/2012 2 straipsnio 1 dalies trečios pastraipos, skaldytų ryžių 2013 m. importo pagal kvotą 09.4079 licencijų paraiškos nebegali būti teikiamos po 2013 m. gruodžio 6 d. (penktadienio) 13 valandos Briuselio laiku.
   3 straipsnis
   Cukrus
   Nukrypstant nuo Reglamento (EB) Nr. 828/2009 4 straipsnio 1 dalies, cukraus sektoriaus produktų importo pagal kvotas 09.4221, 09.4231, 09.4241–09.4247 licencijų paraiškos nebegali būti teikiamos po 2013 m. gruodžio 13 d. (penktadienio) 13 valandos Briuselio laiku iki 2013 m. gruodžio 27 d. (penktadienio) 13 valandos Briuselio laiku.
   4 straipsnis
   Alyvuogių aliejus
   Nukrypstant nuo Reglamento (EB) Nr. 1918/2006 3 straipsnio 3 dalies, alyvuogių aliejaus importo licencijos, kurių paraiškos pateikiamos šio reglamento I priede nurodytais laikotarpiais, išduodamos tame priede nurodytomis dienomis, jeigu priimamos priemonės taikant Komisijos reglamento (EB) Nr. 1301/2006 (18) 7 straipsnio 2 dalį.
   5 straipsnis
   Nekvotinis cukrus ir izogliukozė
   Nukrypstant nuo Reglamento (EB) Nr. 951/2006 7d straipsnio 1 dalies, nekvotinio cukraus ir izogliukozės eksporto licencijos, kurias prašoma išduoti šio reglamento II priede nurodytais laikotarpiais, išduodamos atitinkamomis jame nurodytomis dienomis, atsižvelgiant, esant reikalui, į Reglamento (EB) Nr. 951/2006 9 straipsnio 1 ir 2 dalyse numatytas ypatingas priemones, kurių buvo imtasi prieš minėtas išdavimo datas.
   6 straipsnis
   Eksporto licencijos su nustatytomis grąžinamosiomis išmokomis už kiaulieną, galvijieną, kiaušinius ir paukštieną
   Nukrypstant nuo Reglamento (EB) Nr. 1518/2003 3 straipsnio 3 dalies, nuo Reglamento (EB) Nr. 382/2008 12 straipsnio 1 dalies antros pastraipos, nuo Reglamento (ES) Nr. 1178/2010 3 straipsnio 3 dalies ir nuo Reglamento (ES) Nr. 90/2011 3 straipsnio 3 dalies, eksporto licencijos, kurių paraiškos pateikiamos šio reglamento III priede nurodytais laikotarpiais, išduodamos tame priede nurodytomis dienomis, atsižvelgiant, esant reikalui, į ypatingas priemones, kurių buvo imtasi prieš tas išdavimo datas ir kurios numatytos Reglamento (EB) Nr. 1518/2003 3 straipsnio 4 ir 4a dalyse, Reglamento (EB) Nr. 382/2008 12 straipsnio 2 ir 3 dalyse, Reglamento (ES) Nr. 1178/2010 3 straipsnio 4 ir 5 dalyse ir Reglamento (ES) Nr. 90/2011 3 straipsnio 4 ir 5 dalyse.
   7 straipsnis
   Pasiūlymai pirkti paprastuosius kviečius fiksuota kaina taikant valstybės intervenciją
   Nukrypstant nuo Reglamento (ES) Nr. 1272/2009 14 straipsnio 1 dalies antros pastraipos, paprastųjų kviečių pasiūlymų, pateiktų šio reglamento IV priede minėtais laikotarpiais, atveju, laikotarpis, per kurį Komisija priima sprendimą pagal Reglamento (ES) Nr. 1272/2009 13 straipsnio 2 dalies b punkte ir 13 straipsnio 3 dalyje nurodytus pranešimus, baigiasi minėtame priede nurodytą dieną.
   Article 8
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jo galiojimas baigiasi 2014 m. sausio 10 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 14 d.

            Komisijos vardu Pirmininko pavedimu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 146, 1996 6 20, p. 1.

      (2)  OL L 299, 2007 11 16, p. 1.

      (3)  OL L 348, 2007 12 31, p. 1.

      (4)  OL L 211, 2008 8 6, p. 1.

      (5)  OL L 342, 2003 12 30, p. 7.

      (6)  OL L 176, 2006 6 30, p. 44.

      (7)  OL L 290, 2008 10 31, p. 3.

      (8)  OL L 408, 2006 12 30, p. 19.

      (9)  OL L 148, 2012 6 8, p. 1.

      (10)  OL L 240, 2009 9 11, p. 14.

      (11)  OL L 365, 2006 12 21, p. 84.

      (12)  OL L 178, 2006 7 1, p. 24.

      (13)  OL L 217, 2003 8 29, p. 35.

      (14)  OL L 115, 2008 4 29, p. 10.

      (15)  OL L 328, 2010 12 14, p. 1.

      (16)  OL L 30, 2011 2 4, p. 1.

      (17)  OL L 349, 2009 12 29, p. 1.

      (18)  OL L 238, 2006 9 1, p. 13.

      I PRIEDAS

                  Alyvuogių aliejaus importo licencijų paraiškų teikimo laikotarpiai

                  Išdavimo datos

                  2013 m. kovo 25 d. (pirmadienis) arba 26 d. (antradienis)

                  2013 m. balandžio 5 d. (penktadienis)

                  2013 m. gegužės 6 d. (pirmadienis) arba 7 d. (antradienis)

                  2013 m. gegužės 16 d. (ketvirtadienis)

                  2013 m. gegužės 13 d. (pirmadienis) arba 14 d. (antradienis)

                  2013 m. gegužės 22 d. (trečiadienis)

                  2013 m. rugpjūčio 12 d. (pirmadienis) arba 13 d. (antradienis)

                  2013 m. rugpjūčio 21 d. (trečiadienis)

                  2013 m. spalio 28 d. (pirmadienis) arba 29 d. (antradienis)

                  2013 m. lapkričio 6 d. (trečiadienis)

      II PRIEDAS

                  Nekvotinio cukraus ir izogliukozės eksporto licencijų paraiškų teikimo laikotarpiai

                  Išdavimo datos

                  Nuo 2013 m. kovo 18 (pirmadienis) iki kovo 22 d. (penktadienis)

                  2013 m. balandžio 4 d. (ketvirtadienis)

                  Nuo 2013 m. balandžio 22 (pirmadienis) iki balandžio 26 d. (penktadienis)

                  2013 m. gegužės 6 d. (pirmadienis)

                  Nuo 2013 m. rugpjūčio 5 (pirmadienis) iki rugpjūčio 9 d. (penktadienis)

                  2013 m. rugpjūčio 19 d. (pirmadienis)

                  Nuo 2013 m. gruodžio 16 (pirmadienis) iki gruodžio 27 d. (penktadienis)

                  2014 m. sausio 8 d. (trečiadienis)

      III PRIEDAS

                  Eksporto licencijų su nustatytomis grąžinamosiomis išmokomis už kiaulieną, galvijieną, kiaušinius ir paukštieną paraiškų teikimo laikotarpiai

                  Išdavimo datos

                  Nuo 2013 m. kovo 25 (pirmadienis) iki kovo 29 d. (penktadienis)

                  2013 m. balandžio 4 d. (ketvirtadienis)

                  Nuo 2013 m. balandžio 22 (pirmadienis) iki balandžio 26 d. (penktadienis)

                  2013 m. gegužės 2 d. (ketvirtadienis)

                  Nuo 2013 m. gegužės 13 (pirmadienis) iki gegužės 17 d. (penktadienis)

                  2013 m. gegužės 23 d. (ketvirtadienis)

                  Nuo 2013 m. gruodžio 16 (pirmadienis) iki gruodžio 27 d. (penktadienis)

                  2014 m. sausio 8 d. (trečiadienis)

      IV PRIEDAS

                  Reglamento (ES) Nr. 1272/2009 13 straipsnio 2 dalies b punkte minimo pranešimo apie paprastųjų kviečių pasiūlymus data

                  Reglamento (ES) Nr. 1272/2009 13 straipsnio 3 dalyje minimo pranešimo apie paprastųjų kviečių pasiūlymus laikotarpis

                  Minėtais pranešimais remiantis Komisijos priimto sprendimo dėl paprastųjų kviečių pasiūlymų terminas

                  2013 m. kovo 27 d. (trečiadienis)

                  Nuo 2013 m. kovo 25 (pirmadienis) iki balandžio 1 d. (pirmadienis)

                  2013 m. balandžio 4 d. (ketvirtadienis)

                  2013 m. gegužės 8 d. (trečiadienis)

                  Nuo 2013 m. gegužės 6 (pirmadienis) iki gegužės 10 d. (penktadienis)

                  2013 m. gegužės 15 d. (trečiadienis)

                  2013 m. gruodžio 18 d. (trečiadienis)
                  2013 m. gruodžio 25 d. (trečiadienis)
                  2014 m. sausio 1 d. (trečiadienis)

                  Nuo 2013 m. gruodžio 18 (trečiadienis) iki 2014 m. sausio 3 d. (penktadienis)

                  2014 m. sausio 8 d. (trečiadienis)